Busbestuurder sterf toe hy vragmotor van agter trefŉ Busbestuurder is Vrydagaand op die N3 in Germiston dood tydens ŉ ongeluk met ŉ vermoedelik stilstaande vragmotor. Die ongeluk het omstreeks 21:30 plaasgevind. William Ntladi, woordvoerder van die Ekurhuleni-nooddienste, het gesê die busbestuurder was alleen in die bus. Hy was op pad om passasiers in Germiston op te laai wat na Marble Hall in Limpopo op pad was. “Paramedici het hom op die toneel dood verklaar. Hy het veelvoudige beserings opgedoen tydens die ongeluk met ŉ vragmotor wat ŉ groot vraghouer vervoer het.” Die busbestuurder het glo nie opgemerk dat die vragmotor stil staan nie en het agter in die vragmotor vasgery. Hy is op slag dood. “Reddingspanne moes van meganiese toerusting gebruik maak om die man se liggaam, wat agter die stuurwiel van die bus vasgekeer was, uit die wrak te bevry. Die vragmotorbestuurder het nie enige beserings opgedoen nie.” Vier verkeerslane is deur die ongeluk geraak en moes tydelik gesluit word. Slegs een verkeerslaan was beskikbaar vir verkeersvloei. Owerhede stel verder ondersoek in.